text: অজয় ভট্টাচার্য (জুলাই, ১৯০৬ - ২৪ ডিসেম্বর, ১৯৪৩) একজন বিখ্যাত বাঙালি কবি, গীতিকার, নাট্যকার ও চিত্রপরিচালক। হিমাংশু দত্ত ও শচীন দেব বর্মন সহ বহু সুরকারের সুরে ও বিভিন্ন শিল্পীর কণ্ঠে তাঁর লেখা বেশকিছুগান চিরস্মরণীয় হয়ে আছে। অধিকার, শাপমুক্তি, নিমাই সন্ন্যাস, মহাকবি কালিদাস প্রভৃতি চলচ্চিত্রের গল্প বা সংলাপ রচনা করেন।
  
  জন্ম ও শিক্ষাজীবন
  
  অজয় ভট্টাচার্যের জন্ম বৃটিশ ভারতের ত্রিপুরার শ্যামগ্রামে। তাঁর পিতা রাজকুমার ভট্টাচার্য কুমিল্লায় ওকালতি করতেন। সেকারণে অজয়ের পড়াশোনা শুরু হয় কুমিল্লায় দানবীর মহেশচন্দ্র ভট্টাচার্য প্রতিষ্ঠিত ঈশ্বর পাঠশালায়। পরে সেখানকার স্কুলে ছাত্র থাকাকালীন সংগীত, সাহিত্য, গান, নাটক ইত্যাদিতে পারদর্শিতা জন্মে। তার উপর পরীক্ষায় ভালো ফলাফল করায় কুমিল্লা শহরে বেশ নামডাক হয়। পরে তিনি ১৯২৯ খ্রিস্টাব্দে কলকাতা বিশ্ববিদ্যালয় থেকে বাংলায় এম.এ পাশ করেন। চিত্র পরিচালক পশুপতি চট্টোপাধ্যায় কলকাতা বিশ্ববিদ্যালয়ে তাঁর সহপাঠী ছিলেন।
  
  চলচ্চিত্রে অবদান 
  চলচ্চিত্র ও গ্রামোফোন রেকর্ড—উভয় ক্ষেত্রেই তার লেখা গান সাড়া জাগিয়েছিল। বাংলা সবাক চলচ্চিত্রের শুরু থেকেই তার গান অনেক প্রচলিত ছিল। তিনি দুই হাজারেরও বেশি গান লিখেছেন। এগুলি পরে অনেকগুলি সংকলন আকারে প্রকাশিত হয়। এদের মধ্যে একদিন যবে গেয়েছিল পাখি, আজো ওঠে চাঁদ, আমার দেশে যাইও সুজন, যদি মনে পড়ে সেদিনের কথা, ইত্যাদি উল্লেখযোগ্য। গান লেখা ছাড়াও অজয় ভট্টাচার্য চলচ্চিত্রের কাহিনী ও সংলাপ রচনা করেছেন। চলচ্চিত্র পরিচালক হিসেবেও তিনি সফল ছিলেন। তার পরিচালিত চলচ্চিত্র দুটি হচ্ছে অশোক ও ছদ্মবেশী।
  
  কবিতা চর্চা
  অজয় ভট্টাচার্য কবি ছিলেন। তার লেখা উল্লেখযোগ্য কাব্যগ্রন্থ রাতের রূপকথা, ঈগল ও অন্যান্য কবিতা, সৈনিক ও অন্যান্য কবিতা, ইত্যাদি।
  
  তথ্যসূত্র 
  
   শিশু-বিশ্বকোষ। বাংলাদেশ শিশু একাডেমী। ১৯৯৫।
  
  বিষয়শ্রেণী:১৯০৬-এ জন্ম
  বিষয়শ্রেণী:১৯৪৩-এ মৃত্যু
  বিষয়শ্রেণী:বাঙালি গীতিকার
  বিষয়শ্রেণী:বাঙালি কবি
  বিষয়শ্রেণী:বাঙালি চলচ্চিত্র পরিচালক
  বিষয়শ্রেণী:বাঙালি নাট্যকার
  বিষয়শ্রেণী:চলচ্চিত্র পরিচালক
title: অজয় ভট্টাচার্য